Լյութերական եկեղեցի (Տագանրոգ)

Լյութերական եկեղեցի (), պաշտամունքային կառույց Ռուսաստանի Ռոստովի մարզի Տագանրոգ քաղաքում, որը հիմնադրվել է 1864 թվականին և գոյատևել է մինչև 1923 թվանակը։

Պատմություն 
Լյութերական համայնքը որոշել է սեփական կարիքների համար Տագանրոգում հիմնել եկեղեցի։ 1864 թվականին այդ նպատակով ձեռք է բերվել հողամաս Նիկոլայի փողոցի և Կամպենհաուզենի նրբանցքի անկյունում։ Հողամասի և նրա վրայի շինությունների արժեքը կազմել է 4600 ռուբլի։ Այն ժամանակ հողամասը շրջապատող տարածքը խիտ կառուցապատված չէր։ Հարևան թաղամասերում կար 2-3 տուն, մոտակայքում առևտրային շարքեր էին։ Եկեղեցին շրջապատված էր եղրևանու թփուտներով։ Արհեստանոցի շենքը սկսեցին օգտագործել որպես ավետարանական-բողոքական աղոթքի տուն։

Եկեղեցու բացման պահին այնտեղ բնակվել է բողոքական դավանանքի 84 անձ։ Նրանցից 53-ը տղամարդ էր, 31-ը՝ կին։ Դրանք դեսպանատների ծառայողներ էին, գործարանների աշխատակիցներ, արհեստավորներ և առևտրականներ։ Եկեղեցի էին այցելում Տագանրոգի բազմաթիվ ձեռնարկությունների տնօրեններ՝ կանանց և երեխաների հետ, այդ թվում՝ Տագանրոգի գարեջրի գործարանի հիմնադիր Քրիստիան Ֆրիդրիխովիչ Բիլլեն ընտանիքի հետ, կաշվի գործարանի տնօրեն Էմիլ Ֆեյտը կնոջ՝ Օլգա Տիսսենի հետ։

Նախկին արհեստանոցն աստիճանաբար կահավորել են և հարմարեցրել ծիսակատարություններ անցկացնելու համար։ Դրա համար աշխատանքները տարվել են մշտապես։ 1887 թվականին տարածքը խիստ վերափոխվել է։ Փոխվել է բազմաթիվ բակային շինությունների տեսքը, իսկ նախկին ատաղձագործական արհեստանոցի ներքին տարածքը բարեկարգվել է. շինության ճակատն այժմ փակում էր թուջե հյուսածածկով դարպասը։ Եկեղեցուց աջ գտնվում էր եկեղեցական-ծխական դպրոցի շենքը, որը կարելի է տեսնել և 21-րդ դարում։ Պարսպի մետաղական սյունակը, որը կառուցվել էր գոթական ոճով, ևս պահպանվել է. այն կարելի է տեսնել գոյություն ունեցող կոշիկի ֆաբրիկայի շենքի մոտակայքում։

Լյութերական եկեղեցու շենքում շատ փոփոխություններ տեղի են ունեցել 1879 թվականին, երբ հովիվ է դարձել պրոբստ (ավագ քահանա) Նիկոլայ Շտրաուսը։ Այդ ժամանակ նկարիչ Շխիտկոն պատկերել և եկեղեցուն է նվիրաբերել «Ջրերի վրայով քայլելը» սրբապատկերը։ Նիկոլայ Շտրաուսը շարունակում էր ծառայել եկեղեցում նաև 20-րդ դարի սկզբին։ Նա ծիսակատարություններ էր անցկացնում ոչ միայն Տագանրոգի, այլև մոտակա բնակավայրերի բնակիչների համար, քանի որ Տագանրոգի Լյութերական եկեղեցին միակն էր շրջանում։

1923 թվականին եկեղեցին դադարել է գոյություն ունենալուց։

Ծանոթագրություններ 

եկեղեցիներ այբբենական կարգով
Տագանրոգի շենքեր և կառույցներ
1864 հիմնադրումներ Ռուսաստանում
Տագանրոգի տեսարժան վայրեր